**Plâns de copil...**

*Gabriel Stănciulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plâns de copil...

La toate tresar când viața îmi cere,

Vibrez ca un spic culcat de-o rafală,

Sunt multe clipe pândite de vrere,

Cu lacrimi stropesc o viață banală.

Mă roade durerea din ochii bătrâni,

Prin mine trec ploile ce mătură vieți,

Mă-nchin, când românii omoară români,

Deși nu vreau locul ales de asceți.

Sunt freamăt avid de moftul iubirii,

Săgeți mi se-nfig în piept, ca în stâncă,

Fervent hărțuit de asaltul poftirii

Ce nu renunță... la viață, nu încă.

Da, eu sunt sensibil, un fraier milos,

Mă doare gestul ce nu-l înțeleg,

Delicat ca muza, dar făr’ de folos

Blestemul ăsta încerc să-l dezleg.

Fac tot ce îmi cereți, supremul gest crud,

Să mor părăsit, într-un pat de azil,

Dar nu mai suport, pe vecie, să aud

De părinți nepărinți... și plâns de copil.

Autor: Gabriel Stănciulescu